[pic] | EUROPOS KOMISIJA |

Briuselis, 2010.2.23

KOM(2010)67 galutinis

2007/0286 (COD)

KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl

per pirmąjį svarstymą priimtos Tarybos pozicijos siekiant priimti Europos Parlamento ir Tarybos direktyvą dėl pramoninių išmetamųjų teršalų (taršos integruotos prevencijos ir kontrolės) (Nauja redakcija)

2007/0286 (COD)

KOMISIJOS KOMUNIKATAS EUROPOS PARLAMENTUI pagal Sutarties dėl Europos Sąjungos veikimo 294 straipsnio 6 dalį dėl

per pirmąjį svarstymą priimtos Tarybos pozicijos siekiant priimti Europos Parlamento ir Tarybos direktyvą dėl pramoninių išmetamųjų teršalų (taršos integruotos prevencijos ir kontrolės) (Nauja redakcija)

PAGRINDINIAI FAKTAI

Pasiūlymas Europos Parlamentui ir Tarybai (dokumentas COM (2007) 844 galutinis – 2007/0286 (COD)) pateiktas | 2007 m. gruodžio 21 d. |

Europos ekonomikos ir socialinių reikalų komiteto nuomonė pateikta | 2009 m. sausio 14 d. |

Regionų komiteto nuomonė pateikta | 2008 m. spalio 9 d. |

Po pirmojo svarstymo Europos Parlamento nuomonė pateikta | 2009 m. kovo 10 d. |

Tarybos pozicija per pirmąjį svarstymą priimta (vienbalsiai) | 2010 m. vasario 15 d. |

KOMISIJOS PASIŪLYMO TIKSLAS

Pasiūlymo tikslas – veiksmingesnis ir efektyvesnis su pramoninių išmetamųjų teršalų prevencija ir kontrole susijęs galiojantis teisės aktas, kurio siekiama užtikrinant aukštą aplinkos apsaugos lygį, sumažinant nereikalingos administracinės naštos ir kuo mažiau iškreipiant konkurenciją ES.

PASTABOS DĖL PER PIRMĄJĮ SVARSTYMĄ PRIIMTOS TARYBOS POZICIJOS

Bendrosios pastabos

Europos Parlamentas pateikė nuomonę per pirmąjį svarstymą 2009 m. kovo 10 d. Komisija visiškai, iš dalies arba iš esmės priėmė 47 iš 85 Europos Parlamento per pirmąjį svarstymą priimtų pakeitimų. 32 iš tų 47 pakeitimų bent iš dalies įtraukti į per pirmąjį svarstymą priimtą Tarybos poziciją.

Komisija visiškai, iš dalies arba iš esmės priėmė tuos pakeitimus, kuriais aiškiau išdėstomos pasiūlymo aplinkybės ir kurie atitinka bendrą pasiūlymo tikslą. Tarp jų, pavyzdžiui, yra pakeitimai, kad visuomenė būtų geriau informuojama. Tai atitinka Komisijos pasiūlymo siekius leidimų išdavimą, įgyvendinimo kontrolę ir atitikties užtikrinimą padaryti skaidresnius.

Komisija atmetė pakeitimus, dėl kurių pasikeistų pasiūlymo pobūdis, pavyzdžiui, tuos, kuriais būtų sumažinta nuostatų dėl mažiausių reikalavimų dideliems kurą deginantiems įrenginiams taikymo sritis. Be to, ji atmetė pakeitimus, dėl kurių kiltų teisinės sumaišties, teisės aktas taptų sunkiau įgyvendinamas arba kurie neatitinka esminių pasiūlymo elementų.

Išsamios pastabos

Komisijos priimti ir į per pirmąjį svarstymą priimtą Tarybos poziciją visiškai, iš dalies arba iš esmės įtraukti Parlamento pakeitimai

Į per pirmąjį svarstymą Tarybos poziciją priimtą visiškai, iš dalies arba iš esmės įtraukti trisdešimt du pakeitimai ( 7, 12, 13, 14, 16, 18, 19, 21, 27, 34, 35, 36, 37, 40, 44, 49, 50, 51, 52, 53, 54, 55, 59, 64, 65, 66, 68, 71, 72, 73, 75 ir 79 ).

7 pakeitimu įterpiama naudinga nuoroda į Orhuso konvenciją. 12 pakeitimas iš esmės yra priimtinas, nes juo paaiškinama, ką reiškia „išmetamųjų teršalų kiekiai, susiję su geriausių prieinamų gamybos būdų taikymu“. 13 pakeitimas įtrauktas, nes juo geriau paaiškinama „suinteresuotos visuomenės“ apibrėžtis. 14 pakeitimas priimtinas iš dalies – tiek, kiek juo paaiškinama „naujo gamybos būdo“ apibrėžtis. 16 pakeitimas – tai „aplinkosauginio tikrinimo“ apibrėžties įterpimas. 18 ir 19 pakeitimais aiškiau išdėstomos nuostatos dėl leidimų išdavimo keliems įrenginiams arba keliems veiklos vykdytojams. 21 pakeitimas yra iš esmės priimtinas, nes juo aiškiau išdėstoma nuostata dėl leidimo sąlygų pažeidimo. 27 ir 55 pakeitimai yra priimtini iš dalies ir iš esmės – tiek, kiek jais paaiškinamas informacijos apie GPGB mainų organizavimas. 34 ir 35 pakeitimais supaprastinamos nuostatos, susijusios su bendrų privalomų taisyklių naudojimu. 36 pakeitimas susijęs su geresniu visuomenės informavimu apie GPGB srities naujoves. 37 pakeitimu paaiškinamos leidimo sąlygų persvarstymo nuostatos. 40 pakeitimas priimtinas iš dalies – priimtina juo daroma nuoroda į kitus susijusius Bendrijos teisės aktus. 44 pakeitimas priimtinas iš dalies – priimtinas pats principas nustatyti mažiausią apsilankymų vietoje dažnumą, tačiau pasiūlytas apsilankymų dažnumas yra nepriimtinas. 49 ir 50 pakeitimais užtikrinama darna su Orhuso konvencijos įpareigojimais. 51, 52, 53 ir 54 pakeitimais paaiškinama, kokia informacija turi būti skelbiama viešai. 59 pakeitimas yra susijęs su valstybių narių Komisijai teikiama informacija apie išmetamųjų teršalų ribines vertes. 64 pakeitimas yra priimtinas iš esmės – tiek, kiek juo paaiškinama direktyvos taikymo spalvotųjų metalų liejykloms sritis. 65 pakeitimu naudingai nurodoma, kad į taikymo sritį įtraukiamas ir bendrasis deginimas (I priedas). 66 ir 68 pakeitimai priimtini iš esmės – priimtina tai, kad jais teisiškai aiškiau nustatoma pasiūlymo taikymo tam tikrai atliekų tvarkymo veiklai sritis. 71, 72, 73 ir 75 pakeitimai yra priimtini iš dalies ir iš esmės tiek, kiek jais labiau suderinamos išimtys, daromos ribotą valandų skaičių veikiantiems arba avarijų atvejais naudojamiems kuro deginimo įrenginiams, tačiau nesušvelninami galiojančių teisės aktų reikalavimai. 79 pakeitimas priimtinas iš dalies, nes juo į galiojantį teisės aktą vėl įtraukiama nuostata dėl dioksinų kiekio matavimo.

Komisijos atmesti, tačiau į per pirmąjį svarstymą priimtą Tarybos poziciją visiškai, iš dalies arba iš esmės įtraukti Parlamento pakeitimai

Komisija atmetė dvylika pakeitimų ( 15, 22, 23, 29, 31, 32, 33, 41, 47, 93 (tas pats kaip 115 ), 97 ir 117 ), tačiau jie visiškai, iš dalies arba iš esmės įtraukti į per pirmąjį svarstymą priimtą Tarybos poziciją.

15 pakeitimą Komisija atmetė, nes dėl jo pasiūlymas aiškesnis netapo. Į per pirmąjį svarstymą priimtą Tarybos poziciją šis pakeitimas įtrauktas iš dalies – pakeista pagrindinės ataskaitos apibrėžtis. Su šiuo pakeitimu galima sutikti kaip su apibrėžties paaiškinimu.

22, 23, 29 ir 41 pakeitimai, susiję su dirvožemio apsauga, Komisijos atmesti, nes arba jie neatitiko Komisijos pasiūlymo, arba nepadarė teksto aiškesnio. Šie pakeitimai į per pirmąjį svarstymą priimtą Tarybos poziciją įtraukti iš dalies arba iš esmės tiek, kiek jais paaiškinamos pasiūlyme numatytos dirvožemio apsaugos priemonės, taigi jie yra priimtini. 33 pakeitimą dėl dirvožemio ir požeminio vandens stebėsenos Komisija atmetė, nes juo numatomas mažesnis aplinkos apsaugos lygis, tačiau jis visas įtrauktas į per pirmąjį svarstymą priimtą Tarybos poziciją.

31 pakeitimą dėl išmetamųjų teršalų ribinių verčių Komisija atmetė todėl, kad jis neatitinka vieno pagrindinių Komisijos pasiūlymo principų, tuo labai sumažindamas aplinkos apsaugos lygį. Šis pakeitimas įtrauktas iš dalies ir iš esmės – tiek, kiek juo nustatomas reikalavimas neviršyti su GPGB siejamo išmetamųjų teršalų kiekio, taigi pakeitimą galima priimti. 32 pakeitimą Komisija atmetė, nes juo pasiūlyti pakeitimai nedera su likusiu pasiūlymo tekstu. Vis dėlto į per pirmąjį svarstymą priimtą Tarybos poziciją jis iš esmės įtrauktas – tiek, kiek jis susijęs su visuomenės informavimu apie su GPGB siejamų išmetamųjų teršalų ribinių verčių viršijimą, todėl jis yra priimtinas.

Per pirmąjį svarstymą priimtoje Tarybos pozicijoje išbrauktas reikalavimas, kad visuomenė dalyvautų tvirtinant bendrąsias privalomas taisykles, kaip pasiūlyta 47 pakeitimu. 93 pakeitimas (tas pats kaip 115 ), susijęs su intensyviu naminių paukščių auginimu, Komisijos atmestas, nes juo būtų sumažintas pasiūlymu nustatytas aplinkos apsaugos lygis, tačiau jis visas įtrauktas į per pirmąjį svarstymą priimtą Tarybos poziciją. 117 pakeitimą dėl taikymo srities keraminių gaminių gamybos atžvilgiu Komisija atmetė, nes juo, palyginti su esama padėtimi, teisės akto taikymo sritis susiaurėtų, tačiau jis Komisijai priimtinu būdu iš dalies įtrauktas į per pirmąjį svarstymą priimtą Tarybos poziciją. Komisija atmetė 97 pakeitimą dėl NOx išmetamųjų teršalų ribinių verčių padidinimo tam tikriems dideliems kurą deginantiems įrenginiams, nes tai sumažintų pasiūlymo užmojį saugoti aplinką, tačiau jis priimtinu būdu iš esmės įtrauktas į per pirmąjį svarstymą priimtą Tarybos poziciją.

Parlamento pakeitimai, kuriems Komisija visiškai, iš dalies arba iš esmės pritarė, tačiau kurie neįtraukti į per pirmąjį svarstymą priimtą Tarybos poziciją

Komisija visiškai, iš dalies arba iš esmės priėmė penkiolika pakeitimų ( 1, 5, 6, 8, 20, 42, 43, 46, 48, 56, 58, 60, 61, 62 ir 69 ), tačiau į per pirmąjį svarstymą priimtą Tarybos poziciją jie neįtraukti. Šie pakeitimai susiję su konstatuojamųjų dalių kalbiniais dalykais, atitikties ataskaitomis, kompetentingos institucijos informavimu nutraukus veiklą, tikrinimų ataskaitomis, suinteresuotosios visuomenės apibrėžtimi, naujais gamybos būdais, stebėsena, visuomenės informavimu, priedų keitimu, naujų papildomų minimalių reikalavimų nustatymu taikant reguliavimo komiteto procedūrą ir su intensyviu naminių paukščių auginimu susijusių gairių nustatymu.

Komisijos ir Tarybos atmesti ir į per pirmąjį svarstymą priimtą Tarybos poziciją neįtraukti Parlamento pakeitimai

Abi institucijos atmetė dvidešimt šešis pakeitimus (2, 3, 4, 9, 10, 11, 17, 24, 25, 26, 28, 30, 38, 39, 45, 57, 63, 67, 70, 76, 77, 78, 80, 114, 129 ir 133) .

2, 3, 4, 9, 10 ir 11 pakeitimus abi institucijos atmetė, nes jie neatitinka konstatuojamųjų dalių tikslo. 17 pakeitimas, kuriuo keičiama bendrųjų privalomųjų taisyklių apibrėžtis, abiem institucijoms nepriimtinas, nes juo nei aiškumo, nei papildomos vertės nepridedama. 24, 25 ir 26 pakeitimai, susiję su prašymais išduoti leidimą, 28 pakeitimas dėl leidimo sąlygų, susijusių su dirvožemiu, 30 pakeitimas, susijęs su GPGB nustatymu, ir 38 bei 39 pakeitimai dėl leidimų persvarstymo abiejų institucijų atmesti, nes jie yra pertekliniai arba įgyvendinant direktyvą keltų teisinę sumaištį. 114 pakeitimas, susijęs su mėšlo skleidimu, neatitinka per pirmąjį svarstymą priimtos Tarybos pozicijos, todėl abi institucijos jį atmetė. 45 pakeitimas dėl neplaninių tikrinimų yra neaiškus ir apsunkintų direktyvos įgyvendinimą, todėl abi institucijos jį atmetė. 57 pakeitimą atmetė abi institucijos, nes juo būtų apribotas nuostatos dėl įrenginio galingumo padidinimo taikymas. Su pasiūlymo II skyriaus (I priedo) taikymo sritimi susiję 63, 67, 70 ir 129 pakeitimai abiejų institucijų atmesti dėl to, kad nedera su per pirmąjį svarstymą priimta Tarybos pozicija. 133 pakeitimas abiejų institucijų atmestas dėl to, kad jį priėmus šis teisės aktas tam tikriems kurą deginantiems įrenginiams nebūtų taikomas. 76 pakeitimas abiejų institucijų atmestas dėl to, kad jį priėmus CO išmetamųjų teršalų stebėsena būtų taikoma ir tiems kurą deginantiems įrenginiams, kurių atžvilgiu ribinės išmetamųjų teršalų vertės nenustatytos. 77 pakeitimas abiejų institucijų atmestas dėl to, kad jį priėmus pasikeistų kurą deginančių įrenginių atitikties tvarka. 78 ir 80 pakeitimai, susiję su atliekų deginimo įrenginių stebėsenos išimtimis, atmesti abiejų institucijų, nes jie neatitinka Komisijos pasiūlymo ir per pirmąjį svarstymą priimtos Tarybos pozicijos.

Tarybos padaryti pasiūlymo pakeitimai

Taryba pasiūlė tokius pagrindinius Komisijos pasiūlymo pakeitimus:

Informacijos apie geriausius prieinamus gamybos būdus (GPGB) mainai. Per pirmąjį svarstymą Priimtoje Tarybos pozicijoje išlieka Komisijos pasiūlytas informacijos mainų principas ir nuostatų turinys, tačiau ji papildyta nuostatomis dėl forumo vaidmens, taip pat joje išsamiau nustatomas GPGB informacinių dokumentų rengimo procesas ir jų turinys. Komisija sutinka su šių papildomų nuostatų įtraukimu, nes jos dera su šiuo metu taikoma GPGB informacinių dokumentų rengimo tvarka. Tačiau Komisija apgailestauja, kad per pirmąjį svarstymą Priimtoje Tarybos pozicijoje 13 straipsnio 3 dalies c ir d punktuose numatytas teisiškai neprivalomų rekomendacijų priėmimas taikant reguliavimo komiteto procedūrą, nes pagal Sutartį Komisija turi savarankišką teisę tai daryti. Per pirmąjį svarstymą priimtos Tarybos pozicijos nuostata negali turėti poveikio šiai teisei (žr. pareiškimą šio komunikato priede).

GPGB išvadų priėmimo tvarka. Per pirmąjį svarstymą Priimtoje Tarybos pozicijoje numatyta, kad pagal 13 straipsnio 5 dalį GPGB išvados (GPGB informacinių dokumentų dalys, kuriose visų pirma nustatomos su GPGB siejamų išmetamųjų teršalų ribos) priimamos taikant reguliavimo procedūrą (Sutarties dėl ES veikimo 291 straipsnis). Tačiau Tarybos politiniame susitarime pasiūlyta reguliavimo procedūra su tikrinimu. Komisija nepritaria Tarybai, kad Sutarties dėl ES veikimo 291 straipsnis yra tinkamiausias 13 straipsnio 5 dalyje numatytų priemonių priėmimo teisinis pagrindas. Tos priemonės yra bendro pobūdžio ir skirtos papildyti pagrindinį aktą tam tikromis neesminėmis nuostatomis. Todėl jos turėtų būti priimamos pagal deleguotųjų teisės aktų priėmimo procedūrą (Sutarties dėl ES veikimo 290 straipsnis) (žr. pareiškimą šio komunikato priede).

Komisija taip pat pabrėžia, kad dėl Tarybos priimtų pakeitimų Komisijai teks papildomų užduočių, taigi Komisija turės skirti daugiau išteklių GPGB informacinių dokumentų rengimo ir priėmimo procedūrai.

Išmetamųjų teršalų ribinės vertės atsižvelgiant į išmetamųjų teršalų lygį, siejamą su GPGB . Per pirmąjį svarstymą Priimtos Tarybos pozicijos 15 straipsnio 3 dalyje kompetentingoms institucijoms numatyta daugiau veiksmų laisvės nustatyti išmetamųjų teršalų ribines vertes, tačiau kartu jos turi užtikrinti, kad išmetamųjų teršalų kiekis bus ne didesnis negu su GPGB siejamas išmetamųjų teršalų kiekis, kaip nurodyta GPGB išvadose. Dėl tokių pakeitimų Komisija apgailestauja, tačiau gali su tokiu požiūriu sutikti, nes stebėsenos ir ataskaitų teikimo reikalavimai teikia būtinas garantijas, kad numatomi aplinkos apsaugos tikslai bus pasiekti. Nuostatos dėl tam tikrais atvejais taikomos ir pagal tam tikrus kriterijus suteikiamos išimties, leidžiančios nukrypti 15 straipsnio 3 dalies, išlieka, tačiau Komisija apgailestauja, kad vietoje galimybės tuos kriterijus nustatyti reguliavimo komiteto procedūra pasirinktos gairės dėl kriterijų nustatymo. Vis dėlto siekdama susitarimo Komisija gali su tuo sutikti.

Komisijai suteiktinų įgaliojimų, susijusių su 41 straipsniu (taisyklės kuro deginimo įrenginiams) ir 48 straipsnio 5 dalimi (atliekų deginimo įrenginių tam tikrų išmetamųjų teršalų stebėsena), įvertinimas . Komisija nepritaria Tarybai, kad Sutarties dėl ES veikimo 291 straipsnis yra tinkamiausias 41 straipsnyje ir 48 straipsnio 5 dalyje numatytų priemonių priėmimo teisinis pagrindas. Tos priemonės yra bendro pobūdžio ir skirtos papildyti pagrindinį aktą tam tikromis neesminėmis nuostatomis. Todėl jos turėtų būti priimamos pagal deleguotųjų teisės aktų priėmimo procedūrą (Sutarties dėl ES veikimo 290 straipsnis) (žr. pareiškimą šio komunikato priede).

Leidimų persvarstymas. Per pirmąjį svarstymą Priimtoje Tarybos pozicijoje išlieka pasiūlytas kompetentingų institucijų įpareigojimas iš naujo apsvarstyti ir prireikus atnaujinti leidimų sąlygas po to, kai paskelbiamas sprendimas dėl GPGB išvadų. Tačiau per pirmąjį svarstymą Priimtoje Tarybos pozicijoje laikotarpis po tokio paskelbimo yra nebe ketveri, o penkeri metai. Komisija apgailestauja dėl tokio pakeitimo, tačiau gali su juo sutikti, nes laikotarpis vis tiek išlieka ribotas ir dėl to faktinis leidimų persvarstymo dažnis nepasikeis.

Dirvožemio apsauga. Per pirmąjį svarstymą Priimtoje Tarybos pozicijoje numatyta, kad leidimų sąlygos turėtų būti papildomos reikalavimais dėl dirvožemio ir požeminio vandens apsaugos nuo taršos. Principas, kad turi būti nustatomas minimalus dirvožemio ir požeminių vandenų stebėsenos dažnis išlieka, tačiau numatyta, kad kompetentingos institucijos, remdamosi sistemingu taršos rizikos vertinimu, gali nustatyti ilgesnius stebėsenos intervalus. Per pirmąjį svarstymą Priimtoje Tarybos pozicijoje išlieka nuostatos dėl pagrindinės ataskaitos parengimo ir reikalavimai dėl to, kas turi būti padaryta nutraukus veiklą, tačiau suteikiama šiek tiek su šių nuostatų įgyvendinimu susijusių veiksmų laisvės. Nors Komisija teiktų pirmenybę pirminiam savo pasiūlymui, pakeitimus ji laiko priimtinais, nes dėl jų neiškreipiami pagrindiniai pasiūlymo principai.

Tikrinimai. Per pirmąjį svarstymą Priimtoje Tarybos pozicijoje pasiūlymo nuostatos išlieka, tačiau padaryti tokie pagrindiniai pakeitimai. Laikotarpis tarp dviejų apsilankymų vietoje grindžiamas sistemingu atitinkamų įrenginių pavojaus aplinkai vertinimu (pasiūlyme pavojaus vertinimas buvo numatytas tik tuo atveju, jei norima nukrypti nuo kasmetinio tikrinimo reikalavimo). Šis laikotarpis neviršija vienerių metų didžiausią pavojų keliančių įrenginių atveju, o mažiausią pavojų keliančių įrenginių atveju – trejų metų. Komisija mano, kad toks reikalavimas yra naudingas, nes teikia garantijų dėl įrenginių tikrinimo dažnumo. Nors Komisija apgailestauja, kad bendrojoje pozicijoje nebelieka nuostatos, kad pavojaus aplinkai vertinimo kriterijai nustatomi taikant reguliavimo komiteto procedūrą, ji mano, kad per pirmąjį svarstymą Priimtoje Tarybos pozicijoje nustatyti kriterijai yra tinkami.

Standartų taikymo naujiems dideliems kurą deginantiems įrenginiams pradžios data. Per pirmąjį svarstymą Priimtoje Tarybos pozicijoje standartų taikymo naujiems dideliems kurą deginantiems įrenginiams pradžios data pakeičiama – ji yra ne 2016 m., o dveji metai nuo direktyvos įsigaliojimo. Komisija sutinka su šia data, nes nauji standartai laikomi naujų įrenginių GPGB jau nuo 2006 m., tad šie įrenginiai gali ir techniškai, ir ekonomiškai atitikti naujas ribines vertes.

Laikinos esamiems dideliems kurą deginantiems įrenginiams taikomos išlygos. Per pirmąjį svarstymą Priimtoje Tarybos pozicijoje numatytos tokios naujos laikinos išlygos:

- nors peržiūrėtos išmetamųjų teršalų ribinės vertės įsigalioja 2016 m. sausio 1 d., valstybės narės gali iki 2020 m. pabaigos taikyti nacionalinį pereinamojo laikotarpio planą su sąlyga, kad bendras įrenginių, kuriems taikomas planas, išmetamų teršalų kiekis neviršija tam tikros nustatytos metinės ribos, kuri 2016–2019 m. tolygiai mažinama. Nuo 2019 m. iki 2020 m. pabaigos riba išlieka ta pati;

- peržiūrėtų išmetamųjų teršalų ribinių verčių galima leisti netaikyti šių tipų įrenginiams: iki 2023 m. pabaigos įrenginiams, kurių eksploatavimo laikas ribotas (ne daugiau kaip 20 000 veikimo valandų); iki 2019 m. pabaigos įrenginiams, kurie yra mažos atskiros sistemos dalis; iki 2023 m. pabaigos tam tikras sąlygas atitinkančioms šilumos tinklų katilinėms.

Nors Komisija norėtų, kad šių išlygų nebūtų, ji, siekdama susitarimo, gali priimti šias įterptas nuostatas, nes išlygos yra laikinos ir dėl jų pasiūlymo aplinkosauginis naudingumas nesumažėja, o valstybėms narėms jos padeda siekti, kad dideli kurą deginantys įrenginiai kuo greičiau atitiktų GPGB.

Specialūs reikalavimai tam tikriems dideliems kurą deginantiems įrenginiams. Per pirmąjį svarstymą Priimtoje Tarybos pozicijoje nustatomos skirtingos išmetamųjų teršalų ribinės vertės įrenginiams, veikiantiems ribotą valandų skaičių (ne daugiau kaip 1 500 valandų per metus), ir įterpiama nuostata dėl mažiausių nusierinimo laipsnių, taikoma tiems įrenginiams, kuriuose net ir taikant GPGB neįmanoma pasiekti SO2 išmetamųjų teršalų ribinių verčių dėl naudojamo vietinio kietojo kuro savybių. Komisija mano, kad šios nuostatos yra naudingos ir jomis tinkamai išsprendžiami techniniai klausimai nesumažinant pasiūlymo aplinkosauginio naudingumo.

Kurą deginančių įrenginių jungimo taisyklės. Per pirmąjį svarstymą Priimtoje Tarybos pozicijoje nustatoma 15 MW apatinė riba, nuo kurios pradedamos taikyti jungimo taisyklės. Taigi apskaičiuojant bendrą kurą deginančio įrenginio, kurį sudaro keli elementai, iš kurių išmetamosios dujos šalinamos per vieną bendrą kaminą, pajėgumą į mažus atskirus elementus neatsižvelgiama. Komisija apgailestauja, kad taip Taryba susilpnina jungimo taisyklių taikymą, tačiau 15 MW apatinė riba jai yra priimtina, nes ji būtų taikoma mažiems įrenginiams, darantiems nedidelį poveikį aplinkai.

Tam tikriems dideliems kurą deginantiems įrenginiams taikoma nuostata dėl peržiūros. Į per pirmąjį svarstymą Priimtą Tarybos poziciją įterpta nuostata, kad Komisija apsvarsto, ar reikia pakoreguoti ir nustatyti tam tikrų konkrečiai nurodytų kurą deginančių įrenginių, kuriems minimalieji standartai netaikomi arba kurių minimaliesiems reikalavimams, nustatytiems galiojančiame teisės akte, peržiūrėti stigo informacijos apie GPGB, išmetamųjų teršalų ribines vertes ir prireikus iki 2013 m. parengia teisės akto pasiūlymą. Šiai nuostatai Komisija pritaria, nes atliekant tokią peržiūrą būtų galima atsižvelgti į atitinkamų GPGB informacinių dokumentų peržiūros rezultatus.

Taikymo sritis. Komisija pasiūlė išplėsti galiojančio teisės akto taikymo sritį tam tikros veiklos atžvilgiu. Per pirmąjį svarstymą Priimtoje Tarybos pozicijoje taikymo sritis neapima kuro deginimo veiklos įrenginiuose, kurių bendras šiluminis našumas yra nuo 20 iki 50 MW, ir intensyvios gyvulininkystės veiklos. Be to, per pirmąjį svarstymą Priimtoje Tarybos pozicijoje pasiūlymo taikymo sritis pakeista atliekų tvarkymo veiklos ir keraminių gaminių gamybos atžvilgiu. Per pirmąjį svarstymą Priimtoje Tarybos pozicijoje taip pat išbrauktas pasiūlyme numatytas reikalavimas skleisti mėšlą laikantis GPGB. Nors Komisija teiktų pirmenybę savo pirminiam pasiūlymui, kuriame numatyta platesnė taikymo sritis, ir savo pirminei nuostatai dėl mėšlo tvarkymo, pakeitimai jai yra priimtini todėl, kad įterpta nuostata dėl tokių konkrečių klausimų peržiūros.

Prekyba NOx ir SO2 išmetamaisiais teršalais. Į per pirmąjį svarstymą Priimtą Tarybos poziciją įterpta konstatuojamoji dalis dėl rinkos priemonių, pavyzdžiui, prekybos NOx ir SO2 išmetamaisiais teršalais, galimybių ištyrimo. Tai atitinka šiuo metu Komisijos vykdomą vertinimą nenulemiant jo rezultatų.

Deleguotųjų įgaliojimų vykdymas ir prieštaravimas deleguotiesiems aktams (76 ir 78 straipsniai). Laikydamasi savo Komunikate dėl Sutarties dėl Europos Sąjungos veikimo 290 straipsnio įgyvendinimo[1] išdėstytos pozicijos, remdamasi Tarybos pozicijoje numatytų konkrečių priemonių analize ir atsižvelgdama į tai, kad pirmininkaujančios valstybės narės parengtame tekste numatyta teisė atšaukti, Komisija teikia pirmenybę įgaliojimų delegavimui neribotam laikui, tačiau gali sutikti su Tarybos pozicija (5 metų laikotarpiu su automatišku atnaujinimu). Be to, Komisija apgailestauja, kad per pirmąjį svarstymą Priimtoje Tarybos pozicijoje nustatytas trijų mėnesių laikotarpis, per kurį Taryba ir Europos Parlamentas gali paprieštarauti deleguotajam aktui. Komisija teiktų pirmenybę dviejų mėnesių laikotarpiui, kurį Europos Parlamento arba Tarybos iniciatyva būtų galima pratęsti dar vienam mėnesiui. Taip procedūros taptų veiksmingesnės nepažeidžiant principo, kad visas laikotarpis gali būti trys mėnesiai.

Konsultacijos su ekspertais rengiantis priimti deleguotuosius teisės aktus (39 konstatuojamoji dalis)

Komisija nepritaria konstatuojamajai daliai dėl konsultacijų su ekspertais rengiant deleguotuosius aktus. Komisija mano, kad ekspertų grupėms neturi būti suteiktas oficialios institucijos vaidmuo. Todėl nuostatos dėl ekspertų dalyvavimo rengiant deleguotuosius aktus negali būti įtrauktos į pagrindinius teisės aktus. Dėl šio klausimo Komisija daro nuorodą į savo 2009 m. gruodžio 9 d. komunikatą.

4. IŠVADA

Tarybos padaryti pakeitimai yra priimtini, nes jie atitinka Komisijos pasiūlymą ir yra juo grindžiami, išskyrus tam tikrus Tarybos vertinimus dėl įgaliojimų perdavimo Komisijai, kaip numatyta Sutarties dėl ES veikimo 290 ir 291 straipsniuose. Todėl Komisija prieštarauja Tarybos pozicijai, vienbalsiai priimtai per pirmąjį svarstymą 2010 m. vasario 15 d.

PRIEDAS

Komisijos pareiškimas dėl atitikties lentelių

Turėdama omenyje piliečių interesus, geresnį reglamentavimą ir skaidrumą bei siekdama palengvinti nacionalinių teisės aktų atitikties Bendrijos nuostatoms nagrinėjimą, Komisija primena savo poziciją dėl valstybių narių pateikiamų atitikties lentelių, kuriomis valstybių narių priimti direktyvos perkėlimo į nacionalinę teisę teisės aktai susiejami su direktyva.

Šiuo atveju, siekdama, kad būtų sėkmingai baigta su šiuo dokumentu susijusi tarpinstitucinė procedūra, ir atsižvelgdama į tai, kad vyksta horizontalios institucijų diskusijos šiuo klausimu, Komisija netrukdys Tarybai pasiekti susitarimo.

Komisijos pareiškimas dėl 13 straipsnio 3 dalies c ir d punktų

Komisijos nuomone, jai patvirtinant teisiškai neprivalomas gaires neturėtų būti taikoma komitologijos procedūra, kadangi Sutartyje Komisijai suteikta savarankiška teisė tai daryti.

Todėl Komisija mano, kad 13 straipsnio 3 dalies c ir d punktuose numatyta nuostata dėl gairių, kurios turi būti patvirtintos taikant reguliavimo procedūrą, negali daryti poveikio šiai teisei.

Komisijos pareiškimas dėl įgaliojimų suteikimo Komisijai, kaip numatyta 13 straipsnio 5 dalyje, 41 straipsnyje ir 48 straipsnio 5 dalyje, vertinimo

Komisija nepritaria Tarybai, kad Sutarties dėl ES veikimo 291 straipsnis yra tinkamiausias 13 straipsnio 5 dalyje, 41 straipsnyje ir 48 straipsnio 5 dalyje numatytų priemonių priėmimo teisinis pagrindas. Tos priemonės yra bendro pobūdžio ir skirtos papildyti pagrindinį aktą tam tikromis neesminėmis nuostatomis. Todėl jos turėtų būti priimamos pagal deleguotųjų teisės aktų priėmimo procedūrą (Sutarties dėl ES veikimo 290 straipsnis).

[1] COM(2009)673 galutinis.